Toyota SA herroep duisende voertuieArgieffoto Toyota Suid-Afrika gaan derduisende voertuie herroep weens ŉ fout met die lugsakke in van sy modelle. “Toyota en ander motorvervaardigers wêreldwyd herroep voertuie weens moontlike foutiewe Takata-lugsakke. Wêreldwyd is daar nagenoeg 100 miljoen voertuie van verskillende motorvervaardigers wat geraak word. By Toyota Suid-Afrika word sowat 730 000 voertuie geraak,” het Mzolisi Witbooi, woordvoerder van Toyota Suid-Afrika, aan die nuusagentskap Xinhau gesê. Volgens die berig word sy volgende modelle geraak: Hilux, Rav4, Fortuners wat tussen Julie 2003 en Desember 2005 vervaardig is, sekere Yaris-modelle, RunX en Corolla-modelle wat tussen 2002 en 2007 vervaardig is. Toyota Suid-Afrika sê op sy webtuiste die herroeping raak lugsakke wat voor in voertuie geïnstalleer is. Volgens Toyota is daar bevind dat sekere tipes Takata-lugsakke vogtigheid kan opbou en wanneer die lugsak ontplooi word kan dit tot gevolg hê dat die opblaastoestel bars. Stukkies metaal kan dan dwarsdeur die kussing bars en insittendes beseer. Volgens Toyota is daar nog geen beserings of sterftes plaaslik aangemeld weens die fout nie. Eienaars wie se voertuie hierdeur geraak word sal deur Toyota-handelaars in kennis gestel word om hul voertuie in te bring sodat die komponent verander kan word. Dit vat sowat twee uur om die komponent te vervang en dit is gratis. “Toyota is daaraan toegewy om sy verbintenis tot veiligheid en gehalte te versterk. Dit beteken om kliënte en mense eerste te stel deur toepaslike optrede te neem,” het Toyota SA gesê. Toyota-eienaars wat wil uitvind of hul spesifieke model geraak word, kan Toyota se webwerf besoek om hul VIN-nommer in te tik vir meer besonderhede. Mazda, Nissan en Honda in Suid-Afrika het ook reeds motors om dieselfde rede plaaslik herroep.